Madhuri Dixit (* 15 Mei 1967) is 'n Indiese aktrise wat vir haar werk in Bollywood se rolprente beroemd is. Sy het 'n paar Filmfare-toekennings ontvang, vier vir Beste Aktrise en een vir Beste Byspeler. Sy het die rekord vir die hoogste aantal Beste Aktrise nominasies (13) by Filmfare. In 2008 het die Regering van Indië haar met die Padma Shri bekroon, wat die vierde hoogste burgerlike toekenning in Indië is. Dixit is op 15 Mei 1967 in Moembaai gebore. Sy het aan die Universiteit van Moembaai studeer om 'n loopbaan in mikrobiologie te volg. Sy is ook 'n opgeleide Kathak-danser. In 1984 maak sy haar debuut in Bollywood met die rolprent Abudh. In 1988 het sy haar eerste deurbraak met die rolprent Tezaab gehad, dié fliek het ook haar loopbaan in die bedryf gevestig. Sedertdien het sy ook in rolprente soos Dil, Beta, Khalnayak, Raja, Dil To Pagal Hai, Hum Hain Tumhare Sanam, Devdas en Aaja Nachle opgetree. Ná haar werk in die rolprent Devdas, het sy haar loopbaan verlaat om op haar gesinslewe te fokus, maar in 2007 het sy met die rolprent Aaja Nachle teruggekeer.